…અને સચિન સંસદમાં 'ડેબ્યૂ' ભાષણ ના આપી શક્યો
શનિવાર, જુલાઈ 21 2018, 16:53 Hrs(IST)
નવગુજરાત સમય | Publish Date: Dec 21 2017 6:45PM
ભારત રત્ન અને પૂર્વ ભારતીય ક્રિકેટર સચિન તેંડુલકર આજે સંસદ ભવનમાં તેમનું ડેબ્યૂ ભાષણ આપવા ઉભા થયા હતા, પરંતુ સંસદની કામગીરી 22 ડિસેમ્બરના 11 વાગ્યા સુધી સ્થગિત કરી દેવામાં આવી હતી. સચિન રાજ્યસભામાં 'રાઈટ ટુ પ્લે વિશે બોલવાના હતા, પરંતુ તેઓ ભાષણ શરૂ કરે તે પૂર્વે જ વિપક્ષે હંગામો મચાવવાનું શરૂ કરી દીધું હતું. વિપક્ષે સતત મનમોહન સિંહ મુદ્દે હંગામો કર્યો હતો.'
વિપક્ષના હંગાવા વચ્ચે ઉપ રાષ્ટ્રપતિ વેંકૈયા નાયડૂ સતત અપીલ કરી રહ્યા હતા કે જે વ્યક્તિ બોલી રહ્યા છે તે ભારત રત્ન છે. સમગ્ર દેશ આ જોઈ રહ્યો છે. કૃપા કરીને શાંતિ જાળવો. તમારા શોરબકોરથી કંઈજ નહીં થાય. જો કે તેમ છતાં વિપક્ષ માન્ય નહતો. અંતે કાર્યવાહી એક દિવસ માટે સ્થગિત કરી દેવામાં આવી હતી. સચિન તેની પત્ની અંજલિ સાથે રાજ્યસભા આવ્યા હતા.
ઉલ્લેખનીય છે કે સચિનને રાજ્યસભામાં 2012માં સાંસદ બનાવવામાં આવ્યા હતા. ત્યારબાદ 348 દિવસોની કામગીરીમાં તેઓ ફક્ત 23 જ દિવસ ગૃહમાં હાજર હતા. સચિન ઉપરાંત બોલિવૂડ એક્ટ્રેસ રેખાની ગેરહાજરીને લઈને પણ સતત સવાલો ઉઠતા રહ્યા હતા. રેખાની ગૃહમાં હાજરી સચિન કરતા પણ ઓછી ફક્ત 18 દિવસ રહી છે.
100 ઈન્ટરનેશનલ સેન્ચુરીનો વર્લ્ડ રેકોર્ડ પોતાના નામે ધરાવતા સચિનને દેશમાં રમત ગમત તેમજ ખેલાડીઓ માટે વ્યવસ્થા, ઓલિમ્પિકની તૈયારીઓ તેમજ કેવી રીતે ભારતીય ખેલાડીઓ દુનિયાભરમાં શ્રેષ્ઠ પ્રદર્શનકરી શકે, તે સહિત વિવિધ મુદ્દે બોલવાનું હતું. ઉલ્લેખનીય છે કે સચિને રાજ્ય સભાના સાંસદ તરીકે તાજેતરમાં જ મહારાષ્ટ્રનું ગામ દોંજાને દત્તક લીધું હતું. તેમણે આ ગામની મુલાકાત પણ લીધી હતુ અને સાંસદના ફંડમાંથી રૂ.4 કરોડ આપવાની જાહેરાત કરી હતી. આદર્શ સાંસદ ગામ યોજના અંતર્ગત આ સચિને બીજું ગામ દત્તક લીધું હતું.